Bahnowa njezapomnička

Bahnowa njezapomnička (Myosotis scorpioides) je družina swójby wódrakowych rostlinow (Boraginaceae).

 Wopis 
Bahnowa njezapomnička je trajne zelo, kotrež docpěwa wysokosć wot 10 hač do 100 cm.

Stołpiki su na spódku zwjetša ležace, korjenjace, mjeztym zo su deleka wotstejo kosmate a horjeka přilěhawje kosmate.

 Łopjena 
Łopjena su lancetojte a docpěja dołhosć wot 2 hač do 10 cm a šěrokosć wot 5 hač do 20 mm.

 Kćenja 
Kćěje wot meje hač do septembra. Kćenja docpěja wulkosć wot 6 hač do 10 mm a njesu žołtu rynčku. Wone steja w na spočatku zakulenym kwětnistwje, kotrež nima łopješka. Keluch je přilěhawje kosmaty a nima hokate kosmy. Króna je na spočatku čerwjenojta, pozdźišo njebjomódra a docpěje šěrokosć wot 4 hač do 8 mm.

Próškowe łopješka su w krónowej rołce schowane. Na zachodźe k rołce je město toho rynka z pjeć žołtych šupiznow. Dla formoweje a barboweje podobnosće z woprawdźitymi próškowymi łopješkami so insekty přiwabjeja. Naraz zadźěwa, zo so móžeja małke insekty do kćenjow zadobywać.

Nektar na spódku jenož 3 mm dołheje rołki so móže wot pčołkow, mjetelow a wjele družinow muchow docpěć.

 Stejnišćo 
Rosće na włóžnych łukach, w hrjebach, na brjohach a w łučinowych lěsach. Ma radšo wutkate pódy.

 Rozšěrjenje 

 Podobna družina 
Lěsna njezapomnička (Myosotis sylvatica) ma wotstejace kosmy na stołpikach a na keluchach.

 Nóžki 

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 294, z wědomostnym mjenom Myosotis palustris 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 210, z wědomostnymaj mjenomaj Myosotis scorpoides a Myosotis palustris 

 Eksterne wotkazy 

Kategorija:Wódrakowe rostliny